Història, solidaritat, cultura i esport,  protagonistes d'una variada programació el passat cap de setmana a Gandia
24 octubre 2022

## Història, solidaritat, cultura i esport, protagonistes d'una variada programació el passat cap de setmana a Gandia24 octubre 2022Última actualització: 24 octubre 2022

![](../gestion/img/4983e87bd9b50993a064c9baaea82b9b39b9b7b5f1fac8e8d517998aef3301a6.JPG)  
  

La ciutat i la platja de Gandia s'han omplit d'una variada programació aquest cap de setmana. La història, la tradició, la solidaritat, la cultura i l'esport han sigut els protagonistes dels diversos esdeveniments que s'han celebrat. Des d'exposició fotogràfica per a celebrar la història del Port de Gandia inaugurada divendres fins a l'acte solidari del Dia del Confrare, el lliurament de premis del Festival Coortons i la Run For Càncer de diumenge; activitats que la ciutadania i visitants de la ciutat han pogut gaudir d'una ampla oferta per a distints gustos i públics.

L'agenda del cap de setmana es va iniciar divendres 21 amb l'exposició fotogràfica '130 anys del Port'. Les persones que han passejat pel Moll dels Borgia han pogut conéixer la història que alberga el Port de Gandia, el qual un 22 d'octubre de fa 130 anys posava en marxa les seues operacions comercials a partir d'un Reial Ordre. Tot i això, el gros de la celebració es va desenvolupar dissabte 22 des de les 10.30h fins les 14.00h amb una visita guiada a les instal·lacions portuàries; una conferència sobre aquests 130 anys; un acte institucional; un concert i una fideuà popular.

Diumenge 23, després que la història ocupara la programació de dissabte a la platja de Gandia, el passeig de les Germanies va donar pas a la tradició amb l'acte solidari del Dia del Confrare. Amb l'objectiu de recaptar fons per a l'Acció Social de la Setmana Santa, a les 10 hores s'iniciava la jornada amb un esmorzar popular. Seguidament, a les 10.30 hores es va realitzar una missa en la Insigne Col·legiata de Gandia i, a partir de la seua finalització es van portar a terme la resta del matí jocs infantils, dinar d'arròs al forn i l'actuació musical a càrrec de la Sede 2.0 i la Xaranga 2×4.

El caràcter solidari també es va poder viure a través de la VIII Run Càncer Gandia. Una gran quantitat de persones van participar en aquesta cursa, diners de la qual han estat destinats íntegrament a l'Associació Espanyola contra el Càncer. Un circuit de carrera de 7,5 km i un recorregut de 5km amb l'opció de recorre'l a peu van ser les dues modalitats que les persones inscrites van poder escollir. A partir del tret d'eixida a les 11 h en la plaça del Prado, la ciutat de Gandia es va contagiar de la solidaritat a través de les petjades dels participants i els diversos punts d'animació al llarg de tot el recorregut.

Finalment, el lliurament de premis del XVIII Festival Internacional de Curmetratges d'Animació Coortons Gandia al Teatre Serrano va ser l'últim acte d'aquest diumenge. Després de quatre dies dedicats als curtmetratges, del 20 al 23 d'octubre, van acudir a aquest acte els concursants guanyadors de les diferents categories. D'aquesta manera, es va tancar la programació d'un cap de setmana en el qual tothom ha pogut escollir entre una àmplia gamma d'oferta per a gaudir de la ciutat i la platja de Gandia.

[Twittear](https://twitter.com/share)